stanford-oval/wikipedia huggingface dataset:
תקנות שעת חירום (הגבלת מספר העובדים במקום עבודה לשם צמצום התפשטות נגיף הקורונה החדש)
המגבלה הכללית

התקנות קובעות מגבלה החלה על כל מקומות העבודה בישראל, ולפיה לא ישהו במקום עבודה בו–זמנית יותר מ–10 עובדים או 30 אחוזים ממצבת העובדים באותו מקום, לפי הגבוה מביניהם. כניסת עובדים מעבר למכסה זו נאסרה, אך הותר למעסיק להעלות את מספר העובדים עד ל-30 אחוזים אם הדבר היה חיוני לפעילות השוטפת של אותו מקום עבודה ובכפוף לכך שהמעסיק שלח למשרד הכלכלה והתעשייה הודעה מנומקת ומפורטת על כך.
הוטלה חובה על מעביד לפרוס במקום העבודה את העובדים שעבודתם הותרה באופן שיצמצם, ככל האפשר, את הסיכון להדבקה בנגיף הקורונה, ובלבד שאין בפריסה זו כדי לפגוע במידה העולה על הנדרש ביכולתו של מקום העבודה להבטיח את המשך פעילותו. הותרה קבלת קהל במקום העבודה רק אם לא ניתן לספק את השירות מרחוק באמצעים חלופיים, לרבות באמצעים דיגיטליים, ובכפוף לוויסות כניסת הקהל למקום העבודה על פי מכסות שנקבעו.
חובות נוספות למעביד בנוגע להפעלת עובדיו נקבעו בתקנות שעת חירום (נגיף הקורונה החדש – הגבלת פעילות).
נקבע כי מאסר או קנס יוטלו על מעסיק שהפר את ההוראות, למעט שורה של מעסיקים מהשירות הציבורי שהוגדרו בגוף התקנות.
התקנות אינן אוסרות על העסקת עובדים בעבודה מהבית.
הקלות ופטורים > הקלות ופטורים למגזר הציבורי

בנוגע לעובדי המגזר הציבורי קובעות התקנות הקלות ופטורים במכסת העובדים המותרת:
עד 2 במאי אושרה מכסה של 40% עד 100% למשרדי הממשלה ולשורה של גופים ציבוריים, בעיקר בתחומי הביטחון והבריאות. מ-3 במאי ניתן פטור מלא מהמגבלה למשרדי הממשלה, ופטור מלא מהתקנות לצה"ל, שירות בתי הסוהר, משטרת ישראל, שירות הביטחון הכללי, המוסד, הרשות הארצית לכבאות ולהצלה, המטה לביטחון לאומי, בתי החולים הממשלתיים, הוועדה לאנרגיה אטומית, יחידות משרד הביטחון, מערך הסייבר הלאומי, מוסדות חינוך מסוימים ולמעונות המטפלים באנשים במצוקה, אסירים, בעלי מוגבלויות ובני נוער (בכפוף להגדרות מפורטות).
מכסות עובדים מוגדלות או אפשרות להגדיל את מכסות העובדים המועסקים נקבעו למוסד לביטוח לאומי, שירות התעסוקה, הרשות לשיקום האסיר, מגן דוד אדום, תאגיד השידור הישראלי ובנק ישראל, וכן למספר מפעלים ביטחוניים (ביניהם התעשייה האווירית לישראל, רפא"ל ואלתא מערכות, לחברות ממשלתיות, לרשויות מקומיות וכן למועצות דתיות ולמוסדות להשכלה גבוהה.
נקבע כי התקנות לא יחולו כלל על הכנסת, בתי המשפט, בתי הדין הדתיים, משרד מבקר המדינה, לשכת נשיא המדינה וועדת הבחירות המרכזית לכנסת.
מ-3 במאי ניתן פטור למשרדי הממשלה מכללי ההתנהגות המגבילים במקומות העבודה שהוטלו על העובדים המורשים לעבוד.
הקלות ופטורים > הקלות ופטורים למגזר הפרטי ולמגזר השלישי

מכסות מוגדלות של עובדים מעבר למגבלה הכללית נקבעו למעסיקים הבאים, בכפוף לתנאים שונים:
מכסה של 100% נקבעה למקום עבודה העוסק בפיתוח, בינוי ותחזוקה של שטחים ציבוריים ושל תשתיות שלהם או של תשתיות תחבורה, אנרגיה, תקשורת, מים וביוב, ובלבד שאין בהם התקהלות של עובדים במבנה ש-70% מפתחיו כבר נבנו ונסגרו
מקומות עבודה שקיבלו היתר להעסקת עובדים ביום המנוחה השבועי כדי שלא לפגוע בהגנת המדינה, בביטחון הגוף או הרכוש, בכלכלה, בתהליך עבודה או בסיפוק צרכים חיוניים לציבור - לאלו אושר להעסיק את מספר העובדים הכלול בהיתר או 30 אחוזים, לפי הגבוה מביניהם. ב-19 באפריל הותר למעסיק שכזה להעלות את מספר העובדים מעבר ל-30 אחוזים בכפוף למינוי במקום העבודה של ממונה שיהיה אחראי לקיום שורת כללי בטיחות שנקבעה בגוף התקנות, ואשר מטרתם הפחתת הסיכון להדבקה במקום העבודה. כללים אלו כוללים בין השאר הגבלה של מספר העובדים הרשאים לשהות בשטח נתון ושל מספר העובדים הרשאים להשתתף בישיבות בשטח נתון. למעסיקים אלו הותרה גם הכנסת לקוחות למקום העבודה בהיקף מוגבל, ונקבעה חובה לתעד בכתב מי הלקוחות שנכנסו. נאסרה עבודתם של עובדים בני 67 ומעלה אלא אם הם עבדו באותו מקום בתקופה שהחל ממועד התקנת התקנות (22 במרץ); איסור זה בוטל החל מ-3 במאי. לבסוף, נקבע כי במקרה של הדבקה של עובד במקום עבודה בווירוס ניתן להורות על סגירת מקום העבודה עד לסיום החקירה האפידמיולוגית ביחס לאותו עובד.
פטור מן המגבלה על מספר העובדים ניתן לשורה ארוכה של מקומות עבודה במגזר הפרטי והמגזר השלישי:
מפעל שאישר שר התעשייה המסחר והתעסוקה והמעניק שירותים אלו: אספקת מים, מזון או חשמל, אשפוז ובריאות, תברואה, תקשורת או דואר, שירות שיש לספקו כדי למנוע פגיעה חמורה באוכלוסייה או בשטח שהוכרזה בו מגפת וירוס הקורונה, שירות חיוני לקיום אספקה או לטיפול באוכלוסייה וכן שירות שהפסקתו עלולה לגרום לפגיעה רבה בכלכלה המשפיעה על המשק כולו.
מקום עבודה מסוגים שנמנו בתוספת לתקנות, ובלבד שצמצם את מספר עובדיו למינימום הדרוש להבטחת פעילותו החיונית.בהקשר זה נקבעו סוגים של מקומות עבודה ספציפיים מתחומי פעילות אלו (רשימה לא מלאה):
חשמל, גז, נפט ומים
תפעול נמלים, הובלת מטענים ומכס, שליחויות
שירותי תחבורה, לרבות מרכזי שליטה, פיתוח ותחזוקת תשתיות תחבורה ושירותי מוסך ודרך
תחזוקת מבנים ותחזוקה טכנית לרבות מחשוב
תמיכה בבנייה
יצור, יבוא, הפצה ומכירה של מזון, מוצרי פארמה והיגיינה
פינוי אשפה
איכות הסביבה
בנקאות ושוק ההון וייצוג מול רשות המיסים
שירותי תקשורת, טלקומוניקציה ודואר
שירותים בתחום העבודה, רווחה, עלייה וקליטה
ספקי שירות לציבור בהפניית המוסד לביטוח לאומי
קבורה ודת
שירותי דיור ציבורי
שירותי בריאות, אופטיקה ופארמה
שירותי חינוך (כאשר עוד קודם לכן הושעו הלימודים בגנים ובתי הספר ובמערכת ההשכלה הגבוהה)
זכויות ניצולי שואה
הקלות ופטורים > הקלות התו הסגול

ב-19 באפריל הותר למקומות העבודה הכפופים למגבלות מכסת העובדים בהם להעסיק עובדים במספר גדול יותר בכפוף לכך שיישמו בתחומיהם שורה של כללי זהירות נוספים. אפשרות זו זכתה לכינוי הלא רשמי "התו הסגול".
כללי הזהירות שנקבעו היו (רשימה לא מלאה): מדידת חום בכניסה לעבודה; הגבלת מספר העובדים הרשאים לשהות בשטח או בחלל נתונים (גם אם הדבר גורם להפחתת מספר המועסקים הכולל); שיבוץ עובדים במשמרות קבועות; רישום של העובדים והלקוחות הנכנסים למקום העבודה; יידוע העובדים בדבר כללי הזהירות ומינוי ממונה ליישום אותם כללים.
נקבע כי אם חלה אחד העובדים באותו מקום עבודה במחלת וירוס הקורונה, יוכל רופא מטעם משרד הבריאות להורות על סגירה זמנית של מקום העבודה ולהתיר את פתיחתו מחדש אם עמד בכללי הזהירות או במגבלות שיקבע הרופא.
ג'טיקס

| --- | --- |

 פרטי הערוץ
 מדינה:  ארצות הברית ארצות הברית ישראל ישראל
 קטגוריה:  ילדים
 תאריך השקה:  6 במרץ 2005 (ישראל) 8 בפברואר 2004 (ארצות הברית)
 תאריך סגירה:  9 בספטמבר 2009 (ישראל) 10 באוגוסט 2010 (ארצות הברית)
 בעלות:  Disney Branded Television, חברת וולט דיסני, Jetix Europe 
 שפה:  אנגלית, עברית
 משרד ראשי:  מתחם הבורסה, רמת גן, ישראל
 שיטת שידור:  SDTV
 זמינות
 HOT:  ערוץ 82 + HOT VOD Young
 yes:  אפיק 45
 
 jetix.co.il
 
ג'טיקס (באנגלית: Jetix) היה ערוץ טלוויזיה ששודר ברחבי העולם והיה בבעלות חברת וולט דיסני האמריקאית. ערוץ "ג'טיקס" שידר סדרות פעולה, הרפתקאות ואנימציה לילדים. בישראל פעל הערוץ מאמצע שנת 2005 כשהחליף את ערוץ פוקס קידס והיה משודר באפיק 82 ב-HOT ובאפיק 45 ב-yes.
היסטוריה

ערוץ ג'טיקס החל לפעול ברחבי העולם במהלך 2005, כמיתוג מחדש של ערוץ פוקס קידס, ביוזמת בעלת הערוץ חברת דיסני. המטרה הייתה לייצור שם מותג חדש ואחיד לכל ערוצי דיסני בעולם, שחלקם לא פעולו תחת השם פוקס קידס ולנתק את הזיהוי של השם עם המתחרה של דיסני, רשת הטלוויזיה פוקס.
חברת וולט דיסני רכשה את חברת האם של "פוקס קידס", "פוקס פמילי" (כולל ההחזקה ב-"פוקס קידס אירופה"), מידי חיים סבן ותאגיד ניוז קורפ של איל התקשורת רופרט מרדוק ב-2001, תמורת 5.2 מיליארד דולר שמתוכם כ-2.9 מיליארד דולר במזומן, והשאר עבור כיסוי חובות. אולם הרכישה הייתה מאכזבת מבחינה עסקית והרשת לא ייצרה את הרווחים הצפויים.
בשנת 2009 החליטה חברת דיסני העולמית להחליף את כל ערוצי ג'טיקס בעולם לערוץ דיסני XD או בערוץ דיסני בארצות שלא היה קיים ערוץ דיסני לפני, כמו ישראל. ערוץ ג'טיקס האחרון שנותר בעולם היה ברוסיה, והוא הוחלף על ידי דיסני ב-10 באוגוסט 2010. במהלך השנים דיסני ישראל החזירו כמה מהסדרות שהיו בג'טיקס לערוץ דיסני כגון: טוטלי ספייס, דורימון, H2O, קיד וקאט ועוד מספר סדרות.
ב-9 בספטמבר 2009 ערוץ ג'טיקס הישראלי השלים את המיתוג החדש כמו בחלק מאירופה לערוץ דיסני (כשברוב העולם נקרא Disney XD).
בישראל

ערוץ "פוקס קידס ישראל" החל לפעול באפריל 2001, שהיה בבעלות אריה סבן וחברת "פוקס קידס אירופה". בדצמבר 2002 מכר סבן את חלקו בערוץ לחברת "פוקס קידס אירופה" תמורת 20.5 מיליון דולר. בישראל מותג מחדש "פוקס קידס" כ-"ג'טיקס" במרץ 2005.
מנכ"ל "פוקס קידס ישראל" מיום הקמתו הייתה תמי לנדסמן, והיא המישכה לנהל אותו גם בשם "ג'טיקס" ואחר כ"דיסני".
באוגוסט 2005 עלה ב-HOT ערוץ אינטראקטיבי בתשלום בשם "Jetix i", אשר הכיל משחקים ממותגים עם הדמויות מהערוץ.
בקיץ 2007 החל ערוץ ג'טיקס ישראל לשדר רצועה יומית של תוכן מערוץ דיסני (שפעל באותה עת רק במספר מדינות).
ערוץ דיסני החליף את "ג'טיקס" בישראל ב-9 בספטמבר 2009.
ספריית הערוץ כללה מגוון תוכניות בהן: "PUCCA", "בלאגן", "בלאגן ועד אילת", "משפחה על כל הקופה" (שעשועון בהנחיית עדן הראל), "סוניק X", "גור ואוח" ועוד.
תוכניות הערוץ הופצו ע"ג קלטות DVD מבית "גלובוס יונייטד" (כגון: "בלאגן", "גור ואוח", "ין יאנג יו", "PUCCA" ועוד). הערוץ בישראל היה גם אחראי על ניהול זכויות המסחור בישראל של חלק מתכני הערוץ, על מוצרים כגון: מוצרי הלבשה, מדבקות, תיקים וארנקים.
הפקות מקור של הערוץ

גור ואוח (2 עונות)
גור ואוח - הכיתה המחורפפת
בילי (2 עונות)
בלאגן (סדרת אולפן של כוכבי הערוץ)
בלאגן ועד אילת
קומי קומי
הניצוצות של מאור
סדרות מצוירות ששודרו בערוץ

2001-2004: ליזי מקגווייר
הדרדסים
דיג'ימון
2002: אונץ' פונץ'
2002: ג'ים בוטן
2002: מדבוט
2003: רובוטריקים ארמדה
2003: חוש חש והחושחשים
2004: המטארו
2004: דורימון
2005: שאמן קינג
2005: דאיגאנדר
2004-2006: סוניק X
2006: סופר רובוט
2006: וואן פיס
2006: בידאמן
2006-2008: גלקטיק פוטבול
2006-2008: קים פוסיבול
2006-2008: PUCCA
2007: אובן מרוץ הכוכבים הגדול
2007: בובובו-בו בו-בובו
2007: ויוטיפול ג'ו
2007: שאולין ווזאנג
2007: אגדת טרזן
2007-2009: אמריקן דרגון
2007-2009: ין יאנג יו
2008-2009: מועדון מכסחי המפלצות
2009: קיד וקאט
טוטלי ספייס
ראו גם

חברת וולט דיסני
ערוץ דיסני
ערוץ דיסני ישראל
פוקס קידס
הערות שוליים

↑  יעל גאוני, ‏העולם המופלא של המיתוג, באתר גלובס, 5 באוגוסט 2007
1 2  יעל גאוני, ‏בעקבות רכישת דיסני: ערוץ פוקס קידס משנה את שמו לערוץ ג'טיקס, באתר גלובס, 8 במרץ 2005
הארץ, פוקס קידס משנה את שמו לג'טיקס, באתר הארץ, 22 בפברואר 2005
↑  ניו יורק טיימס, "הרגולציה הישראלית מגוננת על הערוצים המסחריים ופוגעת בנו", באתר TheMarker‏, 20 באוקטובר 2005
↑  יאיר מנדלסון, וולט דיסני רוכשת את פוקס פמילי מסבן ומרדוק ב-3 מיליארד דולר במזומן, באתר הארץ, 24 ביולי 2001
שירות רויטרס, ברבנק, קליפורניה, ‏דיסני השלימה את עיסקת פוקס פמילי: סבן וניוז קורפ קיבלו 2.9 מיליארד דולר, באתר גלובס, 25 באוקטובר 2001
↑  דפנה מאור, לחיצת יד של 5 מיליארד דולר, באתר הארץ, 16 ביוני 2004
דפנה מאור, "דיסני קנתה את פוקס פמילי מחיים סבן ביוקר - החברה לא עמדה בתחזיות שהוצגו לדירקטוריון ערב הרכישה", באתר TheMarker‏, 10 בפברואר 2004
↑  רוני קורן-דינר, אריה סבן מכר את חלקו בערוץ פוקס קידס ישראל לחברת פוקס קידס אירופה תמורת 20.5 מיליון דולר, באתר TheMarker‏, 19 בדצמבר 2002
אביבה קרול, ‏אריה סבן מכר את חלקו בערוץ פוקס קידס ישראל לפוקס קידס אירופה ב-20.5 מיליון דולר, באתר גלובס, 22 בדצמבר 2002
↑  מיכל שדה, תמי לנדסמן מונתה למנכ"ל חברת פוקס קידס ישראל, באתר TheMarker‏, 5 בספטמבר 2000
↑  קובי בן-שמחון, תמי לנדסמן, מנכ"לית ערוץ דיסני ישראל, הולכת להראות לילדי ישראל מה טוב, באתר הארץ, 11 בספטמבר 2009
↑  וואלה! ברנז'ה‏, ערוץ Jetix משיק ערוץ אינטראקטיבי ב-HOT, באתר וואלה, 27 ביולי 2005
↑  שירות גלובס, ‏ערוץ ג'טיקס ישיק הקיץ רצועה יומית של ערוץ דיסני, באתר גלובס, 12 ביוני 2007
↑  אופיר בר-זהר, ערוץ דיסני יושק ב-9 בספטמבר; מנכ"לית הערוץ: "נוביל את השוק בתוך שנה", באתר הארץ, 31 באוגוסט 2009
יעל גאוני, ‏וולט דיסני תשיק בספטמבר את ערוץ דיסני ישראל, באתר גלובס, 28 ביוני 2009
↑  רותי זוארץ, ‏ערוץ ג'טיקס משיק את סדרת הדגל "בלאגן ועד אילת", באתר גלובס, 27 ביוני 2006
↑  מורן שריר ולימור שמם, ‏אצל הדודה והדוד, באתר גלובס, 17 במרץ 2008
↑  אתי אפללו, ג'טיקס ישראל: נגרם לנו נזק של חצי מיליון דולר מזיופי הדמות Pucca, באתר TheMarker‏, 22 באוגוסט 2006
אנגליה

אנגליה (באנגלית: England; "אִינְגְלַנְד") היא הגדולה בארצות הממלכה המאוחדת של בריטניה הגדולה וצפון אירלנד. אוכלוסיית אנגליה מהווה יותר מ-83% מאוכלוסיית הממלכה, ושטחה הוא כשני שלישים משטח האי הבריטי. ביבשה, אנגליה גובלת בוויילס בדרום-מערב ובסקוטלנד בצפון, ובים, בתעלת למאנש, בים הצפוני ובים האירי.
מקור שם הארץ הוא באנגלים, אחד השבטים הגרמאניים שהתנחלו בבריטניה במאה החמישית והשישית. ממלכת אנגליה שהתגבשה במאה התשיעית הייתה המדינה החזקה באיים הבריטיים במשך קרוב לאלף שנים. ב-1707 התאחדה עם ממלכת סקוטלנד ונוסדה הממלכה המאוחדת. אנגליה נבדלת משלוש הארצות האחרות בכך שאין לה כל אוטונומיה פוליטית, והיא נשלטת ישירות על ידי הממשלה והפרלמנט הבריטיים, השוכנים בלונדון, שהיא בירת הארץ והממלכה גם יחד. מבחינה משפטית, אנגליה וויילס מהוות יחידה אחת הכפופה למערכת חוקים זהה, הנבדלת מזו של סקוטלנד וצפון אירלנד. בשל הדומיננטיות שלה, בעבר ובהווה, "אנגליה" משמשת לעיתים כמילה נרדפת לכלל הממלכה או לאי הבריטי.
פוליטיקה

בעקבות חקיקה בשנים 1284 ו-1535–1542, ויילס חלקה את מעמדה החוקי עם זה של אנגליה כ"אנגליה וויילס". חוק האיחוד של הממלכה עם סקוטלנד ב-1707 יצר את "ממלכת בריטניה הגדולה", אשר מיזגה את אנגליה, ויילס וסקוטלנד לישות פוליטית אחת. סקוטלנד, יחד עם צפון אירלנד, שמרה על מערכת משפטית נפרדת. דוכסות קורנוול ודוכסות לנקסטר שמרו גם הן מספר זכויות ייחודיות.
כל בריטניה הגדולה נשלטת על ידי ממשלת הממלכה המאוחדת החל משנת האיחוד. בשנת 1999 נערכו לראשונה בחירות לפרלמנט האזורי בסקוטלנד ולאספת נבחרים האזורית בוויילס, כך שאנגליה נותרה היחידה מבין המדינות באי שלא הקימה לעצמה בית מחוקקים משל עצמה. מכיוון שכל החקיקה עבור אנגליה מועברת בפרלמנט של הממלכה המאוחדת בווסטמינסטר, ישנן מספר תלונות לגבי יכולתם של לא-אנגלים להשפיע רבות על חקיקה שנוגעת אך ורק לאנגליה. בעיה זו הוצגה על ידי פוליטיקאים אנגלים ולא-אנגלים, במיוחד אלו המתנגדים להעברת סמכויות, וזכתה לכינוי "שאלת וסט לות'יאן" (על שם מחוז בסקוטלנד).
מבחינת שלטון, אנגליה היא תופעה חריגה בממלכה המאוחדת. שלא כמו שלוש האומות האחרות, אין לה פרלמנט מקומי או ממשלה וענייני השלטון הקשורים אליה מטופלים על ידי ממשלת הממלכה המאוחדת, פרלמנט הממלכה המאוחדת ומספר ארגונים קטנים ואוטונומיים, הדואגים לנושאים ספציפיים, כמו המורשת האנגלית. בימים אלו מתרבות הקריאות לפירוק הממלכה המאוחדת וליצירת אנגליה עצמאית.
הממשל הנוכחי מעדיף הקמת רשויות מקומיות בטיעון לפיו אנגליה גדולה מדי מכדי להיות מדינה ריבונית בתוך הממלכה המאוחדת.
בירת אנגליה היא לונדון. וינצ'סטר הייתה הבירה המקורית של אנגליה עד המאה ה-11. עם הזמן הפכה לונדון לבירה המסחרית של האומה בזמן שווסטמינסטר (בה נמצאת חצר המלוכה) הפכה לבירה הפוליטית. תפקידים אלו, במובן רחב יותר, השתמרו עד היום.
שלטון מקומי

מבחינה היסטורית, צורת השלטון המקומי הגבוהה ביותר באנגליה הייתה מחוז. חלוקה זו נוצרה מיחידות רבות של ממלכות באנגליה של לפני האיחוד, כמו אסקס וסאסקס וערים שונות. רוב גבולות המחוזות נוצרו לפני המהפכה התעשייתית והעיור המואץ שהיה תוצאה של המהפכה התעשייתית.
הפתרון למצב זה היה יצירת מחוזות עירוניים. אלו פוזרו לאחר מכן, יחד עם מספר מחוזות אחרים, לשלטון אזורי, אשר איחד את המחוז והשלטון העירוני. לונדון היא יוצאת דופן. העיר היא האזור היחיד בו יש בית נבחרים וראש עיר אשר נבחר בבחירות ישירות. 32 רשויות הרבעים בלונדון והאיגוד של לונדון נותרו צורת השלטון המקומי בעיר.
מלבד לונדון רבתי, האזורים הרשמיים הם:
צפון מזרח אנגליה
צפון מערב אנגליה
יורקשייר והאמבר
מערב המידלנדס
מזרח המידלנדס
מזרח אנגליה
דרום-מערב אנגליה
דרום מזרח אנגליה
מלבד לונדון, לאזורים אין כוח רב ועליהם לתת דין וחשבון לפרלמנט, לא לנציגים נבחרים מקומיים. סמכות אזורית נמצאת בידיהם של ועדות מקומיות שנבחרו על ידי הממשלה הבריטית.
גאוגרפיה

אנגליה מהווה שני שלישים מהאי הבריטי וממוקמת במרכזו ובדרומו. בנוסף, ישנם מספר איים קטנים השייכים לאנגליה, הגדול בהם הוא האי וייט. אנגליה גובלת בסקוטלנד בצפון ובוויילס, במערב. מרחקה מאירופה היבשתית הוא 38 ק"מ.
הנוף באנגליה מתאפיין בעיקר בגבעות, אבל אלה הופכות בהדרגה להרים של ממש בצפון. ישנו גם אזור מישורי ונמוך המורכב בעיקר מביצות במזרח. רוב הביצות יובשו לצורכי חקלאות.
מנהרת התעלה מחברת את אנגליה ליבשת האירופית. הגבול הצרפתי-אנגלי עובר באמצע המנהרה. הנמל הגדול ביותר באנגליה הוא פול, במרכזו של החוף הדרומי. נמל זה נחשב כנמל השני בגודלו בעולם, על אף שיש חולקים על קביעה זו.
הטמפרטורה הגבוהה ביותר שאי פעם תועדה באנגליה היא 38.5 מעלות צלזיוס ב-10 באוגוסט 2003 בקנט. הטמפרטורה הנמוכה ביותר שנמדדה היא 26.1- מעלות צלזיוס ב-10 בינואר 1982 ליד ניופורט.
גאוגרפיה > נהרות גדולים

תמזה
סוורן
טרנט
האמבר
יורקשייר אאוס
טיין
מרזי
גאוגרפיה > הערים הגדולות

רשימת הערים הגדולות באנגליה נתונה לוויכוח עקב ההגדרה הבריטית-אנגלית לעיר (אזור אורבני שמתפתח תדיר). לפי הגדרה זו, לונדון היא העיר הגדולה ביותר באנגליה ובהפרש ניכר. מנצ'סטר וברמינגהאם צמודות במקום השני. מספר ערים נוספות, בעיקר בצפון אנגליה, הן בעלות גודל והשפעה ניכרים, כמו ליברפול, לידס, ניוקאסל, נוטינגהאם, בריסטול ושפילד.
אם משתמשים בהגדרה האמריקאית (ארצות הברית) לגבולות העיר, שש הערים הגדולות באנגליה הן ברמינגהאם, לידס, שפילד, ברדפורד, ליברפול ומנצ'סטר. לפי הגדרה זו, לונדון איננה ברשימה (כיוון שהעיר עצמה היא זעירה ורק חלק מאזור לונדון-רבתי). עקב ההבדלים בתוצאות הדירוג, יש המשתמשים בשיטת דירוג זו או אחרת לפי טעמיהם.
כלכלה

בעבר, בזמן ימי הביניים, אנגליה הייתה מיצרניות הצמר החשובות בעולם. המדינה ייצאה את הצמר לאירופה וערי מסחר ונמלים רבים קמו בעקבות תעשייה זו. תשתית בעייתית הקשתה על התפתחות המרכזים התעשייתיים לגודל משמעותי, אך כאשר החלו להיבנות תעלות ומסילות רכבת (במאות ה-18 וה-19), החלה התקדמות בפיתוחם.
אנגליה הייתה מחלוצות המהפכה התעשייתית במאה ה-18. באותה תקופה האימפריה הבריטית שלטה על מספר רב של מושבות באוסטרליה, אמריקה וקנדה, למשל. כלכלת אנגליה נתמכה על ידי המושבות האלה, אשר סיפקו לה משאבים שונים כגון כותנה וטבק. המפעלים האנגלים עיבדו את המוצרים האלו ומכרו אותם הן לשוק המקומי ולשוק הבינלאומי.
כיום אנגליה היא אחת מהמדינות המתועשות ביותר בעולם. היא מייצרת מספר מוצרים, החל ממחטי תפירה ועד לציוד מכרות. המדינה מובילה בבניית ספינות ויצרנית חשובה של טקסטיל ומוצרים כימיים. מכוניות, רכבות ומטוסים הם גם מוצרי תעשייה חשובים באנגליה.
העיר לונדון הפכה במהלך העשורים האחרונים במאה ה-20 לאחד המרכזים הפיננסיים הגדולים בעולם, יחד עם טוקיו וניו יורק.
תעשיות כבדות, כגון כריית פחם, תעשיות פלדה ועוד, צנחו באמצע המאה ה-20 והוחלפו עם הזמן בתעשיות היי-טק וכדומה.
דמוגרפיה

אנגליה היא גם המדינה המאוכלסת ביותר בממלכה המאוחדת וגם בעלת הגיוון האתני הרב ביותר. תושביה מונים כ-56 מיליון, מתוכם כ-10% בני מיעוטים. אנגליה היא המדינה השנייה בצפיפות האוכלוסין באירופה.
ישנו ויכוח לגבי מוצאה של האוכלוסייה האנגלית - האם מוצאה מהשבטים המקוריים ששרדו והתערבבו, או שמא עיקרה מהתיישבויות והגירות של עמים אחרים לתוך האי. הדעה המסורתית קובעת כי האוכלוסייה היא ברובה צאצאים של גלי הגירה, אך עדויות DNA מראות שייתכן כי אבות האוכלוסייה גרו באי עוד בתקופה הפרה-היסטורית.
גלי ההגירה העיקריים הם: הקלטים בסביבות 600 לפני הספירה, התקופה הרומית, השבטים הגרמניים (350–550), ויקינגים ודנים (800–900), נורמנים (1066), פליטים מאירופה (1650–1750), אירים (1840–1850), אירים ויהודים (1880–1940), אירים, קריביים, אפריקאיים ודרום-אסייתים (1955 ואילך), אירים, מזרח-אירופאים, איראנים, כורדים ופליטים רבים (1985 ואילך).
בשנת 2018 המיעוטים הגדולים ביותר באנגליה היו ממוצא: הודי (832,000), פולני (832,000), פאקיסטני (535,000), אירי (369,000), גרמני (309,000), קריבי (255,000) ואמריקאי מארצות הברית (155,000).
בנוסף, ישנה הגירה פנים-בריטית מסקוטלנד, מוויילס ומצפון אירלנד.
ההתפלגות האתנית היא: 85.4% לבנים, 7.8% אסייתים, 3.5% שחורים, 2.5% מעורבים, 0.4% ערבים.

ההתפלגות הדתית היא: 59.4% נוצרים, 24.7% ללא השתייכות דתית, 5% מוסלמים, 1.5% הינדואיסטים, 0.5% יהודים, 0.5% בודהיסטים.

שיעור הפריון עומד על 1.66 צאצאים לאישה (נכון לשנת 2019).
דמוגרפיה > שפות

לאנגליה אין שפה רשמית מבחינה חוקית, אך השפה האנגלית שמקורה בארץ משמשת ככזו בפועל. הלשון האנגלית המדוברת מכילה מגוון של מבטאים אזוריים, דיאלקטים מובהקים (באזורי הכפר המסורתיים, לרוב בקרב מבוגרים) וסוציולקטים. קו הגבול הלשוני המוכר והבולט ביותר הוא זה שבין הצפון לדרום, הנבדלים זה מזה בהגייה המקובלת של תנועות שונות.
באנגליה גופא שרדה רק לשון לא-אנגלית אחת, הקורנית של קורנוול. היא נכחדה במהלך המאה ה-19 אך לאחרונה הוחייתה, והיא מדוברת בדרגות שונות על ידי כ-3,500 אנשים.
עקב היותה של אנגליה עתירה במהגרים, מדוברות בערים הגדולות שפות זרות רבות לאינספור, כשהבולטות הן אלו של המדינות מהן מגיעים רוב המהגרים: פונג'אבי, הינדית, אורדו, בנגלית, פולנית וסינית.
תרבות

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
הספרות הבריטית הפכה לחלק חשוב מהספרות העולמית הודות למחזותיו של ויליאם שייקספיר הנחשבים בעיני רבים למחזות הגדולים ביותר שנכתבו בשפה האנגלית ובתרבות המערב, מחזאים אנגלים נודעים הם כריסטופר מרלו וסומרסט מואהם. ג'ורג' ברנארד שו, מגדולי המחזאים אמנם נולד באירלנד אך חי ופעל שנים בלונדון ובאנגליה.
הרומן האנגלי כבש את מקומו הודות לדניאל דפו שנחשב, יחד עם סמיואל ריצ'רדסון, לאבי הרומן האנגלי ("רובינזון קרוזו" הוא ספרו הידוע ביותר). גם הנרי פילדינג היה אחד ממייסדי הרומן האנגלי. מרי שלי וצ'ארלס דיקנס. כמו כן בתחום סיפורי המסתורין והבלשים תופסים האנגלים מקום של כבוד, ואגאתה כריסטי ואף ארתור קונאן דויל נחשבים לגדולי סופרי הבלשים בכל הזמנים.
אנגליה ידועה במשורריה המהוללים, עליהם נמנים: ג'ון מילטון, ויליאם שייקספיר, אדמונד ספנסר, ויליאם וורדסוורת', ג'פרי צ'וסר, פיליפ סידני, פרסי ביש שלי, לורד ביירון, ויליאם בלייק, ג'ון קיטס, אלפרד טניסון, ואחרים.
בתחום המדעים אנגליה תרמה לעולם את אייזק ניוטון ואת צ'ארלס דרווין.
ליגת הכדורגל האנגלית, הפרמייר ליג, היא אחת מליגות הכדורגל המצליחות בעולם, ומדורגת נכון לעונת 2024/2025 במקום הראשון בדירוג אופ"א. יחד עם הפריימר ליג נמצאות הליגה השנייה "פוטבול ליג צ'מפיונשיפ", השלישית "הפוטבול ליג הראשונה" והרביעית "הפוטבול ליג השנייה".
יהודים באנגליה

יהודים הגיעו לאנגליה לראשונה עם ויליאם הכובש ב-1066, אך גורשו על ידי אדוארד הראשון ב-1290 וישיבתם נאסרה במשך כשלוש מאות וחמישים שנה. באמצע המאה ה-17 התיר אוליבר קרומוול את שיבת היהודים. בתחילה הגיעו ספרדים מארצות השפלה, ולאחריהם אשכנזים ממרכז אירופה. גל הגירה עצום מרוסיה ופולין חימש את האוכלוסייה היהודית, מ-60,000 ל-300,000, סביב ראשית המאה העשרים. ערב מלחמת העולם השנייה נמלטו למדינה רבבות פליטים יהודים מהשטחים בשלטון הנאצים.
באנגליה יושב רוב מכריע של יהודי הממלכה המאוחדת, המונים קרוב לרבע מיליון נפש. הריכוז הגדול ביותר הוא בלונדון, עם כ-200 אלף יהודים, רובם בשכונות הצפון מערביות של העיר ובראשן הנדון וגולדרס גרין, אך גם בהמפסטד ובסטמפורד היל. הריכוז השני בגודלו הוא במנצ'סטר, עם כ-40,000 יהודים, בעיקר בצפון העיר.
ראו גם

האיים הבריטיים
לקריאה נוספת

א.ל. מורטון, דברי ימי אנגליה, תרגם מאנגלית: א. אמיר, הוצאת הקיבוץ המאוחד, תשט"ו, 1955
ס.א. קרינגטון-ה. ג'קסון, דברי ימי אנגליה, תרגם מאנגלית: י. שנברג, מו"ל: מצפה, תרצ"ד-תרצ"ה (1934–1935)
הערות שוליים

↑  ‏‏"Population and household estimates, England and Wales - Office for National Statistics"‏
| הממלכה המאוחדת  |
| --- | --- | --- |
| אומות הממלכה המאוחדת | אנגליה אנגליה • ויילס ויילס • סקוטלנד סקוטלנד • צפון אירלנד צפון אירלנד |  |
| אזורי אנגליה | מזרח אנגליה • מזרח המידלנדס • לונדון • צפון-מזרח • צפון-מערב • דרום-מזרח • דרום-מערב • מערב המידלנדס • יורקשייר והאמבר |  |
| --- | --- |
בקרת זהויות :  NLI: 987007566799405171  BIBSYS: 90298001  BNE: XX450601  BnF: cb11930575r (data)  CiNii: DA08722858  GND: 4014770-8  ISNI: 0000 0001 2293 4507  LCCN: n82068148  MusicBrainz: 9d5dd675-3cf4-4296-9e39-67865ebee758  NARA: 10044298  NKC: ge134022  NLA: 35764235  SUDOC: 02735895X  TDVİA: ingiltere  VIAF: 142995804   WorldCat (עם VIAF): 142995804 
קסדה אנגלו-סקסונית עתיקה שנמצאה בדרום-מזרח אנגליה של היום
אליזבת הראשונה הנחשבת לאחת מגדולי מלכי אנגליה הודות למסירותה לארצה
ציור ימי-בניימי משנת 1300 לערך המתאר את הפרלמנט של אנגליה. ניתן לראות את המלך יושב על הכיסא למעלה
נהר התמזה; ציור של קאנאלטו
הסיטי של לונדון, המרכזי הכלכלי המוביל בעולם אחרי ניו יורק
צפיפות האוכלוסין באנגליה
עולם דוברי האנגלית: בכחול יש רוב לדוברי השפה כשפת אם, בתכלת האנגלית היא שפה רשמית אך אינה מדוברת כשפת אם בפי רוב התושבים
סר אייזק ניוטון, אחד האנשים המשפיעים בהיסטוריה של המדע
ויליאם שייקספיר
נאציזם

דגל גרמניה הנאצית – במרכז הדגל יש צלב קרס המוטה ב-45 מעלות, ידוע גם בשם "סווסטיקה"
אדולף היטלר, מנהיגו של הנאציזם הגרמני, היה ההוגה המרכזי של האידאולוגיה הנאצית
נאציזם (קיצור של נאציונל-סוציאליזם, בגרמנית: Nationalsozialismus או בקיצור Nazismus; תרגום חופשי: סוציאליזם לאומי) היא אידאולוגיה גזענית-לאומנית טוטליטרית שפיתחה המפלגה הנאציונל-סוציאליסטית (הנאצית) בגרמניה בשנות ה-20 וה-30 של המאה ה-20. האידאולוגיה הנאצית דגלה במשטר טוטליטרי-לאומני. היא כללה השקפה גזענית פסאודו-מדעית בדבר עליונות ה"גזע" הגרמני־ארי ומדרג גזעים מתחתיו, שמירת ה"טוהר" של "הגזעים העליונים", שאיפה לשלטון הגזע העליון על העולם כולו (לבנסראום), שעבוד, דיכוי והשמדה של בני אדם המשתייכים ל"גזעים נחותים" (בתחתיתם יהודים, שחורי עור וצוענים), ופולחן אישיות לפיהרר – אדולף היטלר. הנאציזם נותר האידאולוגיה השולטת בגרמניה עד כניעת השלטון הנאצי ב-1945 בתום מלחמת העולם השנייה.
ב־1939 החל יישום תוכנית T4 - אותנסיה: ההשקפה הייתה כי יש לחסל בני אדם בעלי לקות, שכן אלו נחשבו ל"חלשים", לצד חיסולם של גברים בעלי נטייה הומוסקסואלית, ודיכוי אידאולוגיות אחרות, כגון קומוניזם, ואת הדוגלים בהן. בהנהגתו של אדולף היטלר, החלה המפלגה הנאצית ליישם את עקרונותיה זמן קצר לאחר עלייתה לשלטון בגרמניה בשנת 1933, במהלך השואה ובאמצעות תוכנית "הפתרון הסופי".
הנאציזם הוכרז כבלתי-חוקי בגרמניה לאחר נפילת המשטר הנאצי, והפך לטאבו בחברה הגרמנית. כמו כן יש איסור בחוק הגרמני להשתמש בסמלים נאציים ולהקים ארגונים התומכים בנאציזם. רבים בחברה הגרמנית סולדים מרעיונות המזכירים את האידאולוגיה הנאצית. עם זאת, קבוצות של תומכי האידאולוגיה הנאצית עדיין קיימות בגרמניה ומחוצה לה. אנשי הקבוצות האלו ידועים בכינוי "נאו-נאצים" ("נאצים חדשים").